Mara Ġappuniża ħbiet il-katavru t'ommha ġo friża fl-appartament għal 10 snin għax beżgħet li titkeċċa jekk sid l-appartament isir jaf bil-mewt. Rapporti barranin jgħidu li Yumi Yoshino, mara ta' 48 sena, qed tinżamm arrestata mill-pulizija fuq suspett li abbandunat u ħbiet il-katavru ta' mara, li nstab ġo friża f'appartament f'Tokyo nhar l-Erbgħa li għadda. Il-mara spjegat lill-pulizija li meta mietet ommha madwar 10 snin ilu, hi ħbiet il-katavru għax beżgħet li tkun imġiegħla titlaq mill-appartament fejn kienet toqgħod m'ommha. L-appartament kien imniżżel fuq ommha, li hu maħsub li kellha madwar 60 sena meta mietet. F'nofs dan ix-xahar, il-mara ġiet imġiegħla toħroġ mill-appartament wara li naqset milli tħallas il-kera. Persuna li marret tnaddaf l-appartament sabet il-katavru moħbi ġo friża ġo closet. Awtopsja li saret ma setgħetx tiddetermina meta mietet il-mara u x'kienet il-kawża tal-mewt tagħha.